WTI พุ่งกว่า 1% เช้านี้! รับข่าวท่อส่งน้ำมันคีย์สโตนปิดทำการ-จีนผ่อนคลายโควิด
น้ำมัน WTI พุ่งกว่า 1% เช้านี้! รับข่าวท่อส่งน้ำมันคีย์สโตนปิดทำการ-จีนเดินหน้าผ่อนคลายมาตรการคุมโควิด จะเป็นปัจจัยเพิ่มความต้องการใช้น้ำมัน โดย ณ เวลา 09:00 น. ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนม.ค.ปรับตัวขึ้น 82 เซนต์ หรือ 1.15% แตะที่ 71.84 ดอลลาร์/บาร์เรล
น้ำมัน WTI พุ่งกว่า 1% เช้านี้! รับข่าวท่อส่งน้ำมันคีย์สโตนปิดทำการ-จีนเดินหน้าผ่อนคลายมาตรการคุมโควิด
12 ธ.ค. 2565

ผู้สื่อข่าวรายงานว่า ราคาน้ำมัน WTI ดีดตัวขึ้นกว่า 1% ในช่วงเช้านี้(12 ธ.ค.65) โดยได้แรงหนุนจากรายงานที่ว่า ท่อส่งน้ำมันคีย์สโตน (Keystone) ในอเมริกาเหนือยังคงปิดทำการ รวมทั้งการที่จีนเดินหน้าผ่อนคลายมาตรการควบคุมโควิด-19
โดย ณ เวลา 09.00 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนม.ค.ปรับตัวขึ้น 82 เซนต์ หรือ 1.15% แตะที่ 71.84 ดอลลาร์/บาร์เรล
สำหรับบริษัททีซี เอนเนอร์จี (TC Energy) ของแคนาดาแถลงว่า ทางบริษัทกำลังพยายามซ่อมแซมรอยรั่วของท่อส่งน้ำมันคีย์สโตนซึ่งยังคงปิดทำการอยู่ในขณะนี้ และยังไม่สามารถระบุได้ว่าจะกลับมาดำเนินการได้เมื่อใด โดยคีย์สโตนเป็นท่อส่งน้ำมันจากรัฐแอลเบอร์ตาของแคนาดาไปยังแถบกัลฟ์โคสต์และมิดเวสต์ของสหรัฐ
ขณะเดียวกันสัญญาน้ำมันดิบพุ่งขึ้น หลังจากประธานาธิบดีวลาดิเมียร์ ปูติน ผู้นำรัสเซีย ขู่ว่ารัสเซียอาจจะปรับลดกำลังการผลิตมากขึ้นเพื่อตอบโต้ต่อการที่ชาติตะวันตกใช้มาตรการกำหนดเพดานราคาน้ำมันรัสเซีย
“ในการตอบโต้ชาติตะวันตก เราจะไม่ขายน้ำมันให้แก่ประเทศที่เข้าร่วมมาตรการกำหนดเพดานราคาน้ำมันรัสเซีย รวมทั้งมีความเป็นไปได้ที่เราจะปรับลดกำลังการผลิต หากมีความจำเป็น โดยเรามีข้อตกลงกับโอเปกพลัสเกี่ยวกับเป้าหมายการผลิต และเราอาจจะออกมาตรการตอบโต้เพิ่มเติม หากจำเป็น” ปธน.ปูตินกล่าว
ทั้งนี้ ปธน.ปูตินกล่าวว่า ขณะนี้รัสเซียกำลังเตรียมการสำหรับทางเลือกอื่น ๆ ในการตอบโต้ชาติตะวันตก และจะมีการออกกฤษฎีกาในไม่ช้าสำหรับมาตรการขั้นสุดท้าย
นอกจากนี้ สัญญาน้ำมันยังได้แรงหนุนจากความหวังที่ว่าจีนจะกลับมาเปิดประเทศ หลังมีการผ่อนคลายมาตรการควบคุมโควิด-19 อย่างต่อเนื่อง ซึ่งจะเป็นปัจจัยเพิ่มความต้องการใช้น้ำมัน